VEGA præsenterer **Kim Larsen & Kjukken bedre end nogensinde med nyt album og gamle hits***Kim Larsen & Kjukken løftede tidligere på året sløret for en ny single, “Moder Jord”, som er forløber for et nyt album, der udkommer i løbet af efteråret. Fredag den 28. oktober lægger den folkekære sangskriver vejen forbi Store VEGA med både nye og gamle hits.*

Kim Larsen behøver næppe nogen større introduktion. Billetterne rives væk, hver gang bandet lægger vejen forbi VEGA, og med imponerende anmeldelser tegner [Kim Larsen & Kjukken](https://www.facebook.com/KimLarsenOfficiel/?fref=ts)s nye materiale også lovende. Til koncerten vil bandet spille sange fra Kim Larsens 45 år lange karriere og også numre fra det kommende album.

Kjukken består i dag af Karsten Skovgaard (guitar), Jørn Jeppesen (rytmeguitar), Jesper Haugaard (bas) og Jens Langhorn (trommer).  Karsten Skovgaard har været Kim Larsens *sideman* siden opstarten af Kjukken i 1995, og Jesper Haugaard kom med i bandet i 2003. I 2015 overtog Jens Langhorn (tidl. Fielfraz) trommerne, og samme år begyndte Kim Larsens impresario Jørn ’Ørn’ Jeppesen at spille med i bandet.

**Folkekær troubadour med et unikt scenenærvær**Kim Larsen dannede Kjukken i 1995 og har sammen med det fynske orkester, Kjukken, utallige udgivelser og koncertturnéer bag sig. 9 album, 2 koncert-DVD’er samt et meget stort antal koncerter hvert år i Skandinavien er det blevet til med denne meget populære konstellation.

Den rutinerede folkeskjald har efter flere årtier i branchen på ingen måde sænket tempoet - eller niveauet. Senest imponerede den danske nationalskjald med band Politikens anmelder, som kaldte optrædenen den “perfekte Smukfest-koncert” og belønnede bandet med 5 hjerter. Hør den dugfriske single “Moder Jord” fra det kommende album [her](https://www.youtube.com/watch?v=aY6-RjJBqhs&feature=youtu.be).

**Fakta om koncerten:**Kim Larsen & Kjukken  
Fredag den 28. Oktober 2016 kl. 20.00  
Store VEGA, Enghavevej 40, 1674 København V  
Billetpris 375 kroner + gebyr  
Billetsalget starter søndag den 14. august via vega.dk og Ticketmaster